江行有惠梅花者因憶杜少陵云江上被花惱不徹無處告訴只顛狂遂借此意而吟
作者：袁說友
朝代：宋

paragraphs: 去年短櫂孤山閣，尋得橫斜在籬落。
带花飲酒六七人，醉傍錢塘城下泊。
今年江上花惱時，無處告訴狂如癡。
一枝的皪對無語，獨把詩酒相羈縻。
平生百念輕於髮，惟有梅花心未歇。
只愁花謝老相催，老盡頭白花又發。